
[bookmark: TextBodyBegin]Európsky parlament,
–	so zreteľom na článok 194 Zmluvy o fungovaní Európskej únie (ďalej len „ZFEÚ“),
–	so zreteľom na nariadenie Európskeho parlamentu a Rady (EÚ) 2021/1119 z 30. júna 2021, ktorým sa stanovuje rámec na dosiahnutie klimatickej neutrality a menia nariadenia (ES) č. 401/2009 a (EÚ) 2018/1999 (európsky právny predpis v oblasti klímy)[footnoteRef:1], [1:  	Ú. v. EÚ L 243, 9.7.2021, s. 1.] 

–	so zreteľom na smernicu Európskeho parlamentu a Rady (EÚ) 2023/2413 z 18. októbra 2023, ktorou sa mení smernica (EÚ) 2018/2001, nariadenie (EÚ) 2018/1999 a smernica 98/70/ES, pokiaľ ide o podporu energie z obnoviteľných zdrojov, a ktorou sa zrušuje smernica Rady (EÚ) 2015/652[footnoteRef:2], [2:  	Ú. v. EÚ L 2023/2413, 31.10.2023.] 

–	so zreteľom na pozmeňujúce návrhy k návrhu smernice Európskeho parlamentu a Rady o energetickej hospodárnosti budov (prepracované znenie), ktoré Európsky parlament prijal 14. marca 2023[footnoteRef:3], [3:  	Prijaté texty, P9_TA(2023)0068.] 

–	so zreteľom na návrh nariadenia Európskeho parlamentu a Rady (EÚ), ktorým sa mení nariadenie (EÚ) 2019/943, smernica (EÚ) 2019/942, smernica (EÚ) 2018/2001 a nariadenie (EÚ) 2019/944 s cieľom zlepšiť koncepciu trhu s elektrinou v EÚ, ktorý predložila Komisia,
[bookmark: _GoBack]–	so zreteľom na pozmeňujúce návrhy k návrhu nariadenia Európskeho parlamentu a Rady o stanovení rámca na zaistenie bezpečných a udržateľných dodávok kritických surovín a o zmene nariadení (EÚ) č. 168/2013, (EÚ) 2018/858, (EÚ) 2018/1724 a (EÚ) 2019/1020, ktoré Európsky parlament prijal 14. septembra 2023[footnoteRef:4], [4:  	Prijaté texty, P9_TA(2023)0325.] 

–	so zreteľom na pozmeňujúce návrhy k nariadeniu Európskeho parlamentu a Rady o zriadení rámca opatrení na posilnenie európskeho ekosystému výroby výrobkov emisne neutrálnych technológií (akt o emisne neutrálnom priemysle) (COM(2023)0161)[footnoteRef:5], ktoré Európsky parlament prijal 21. novembra 2023, [5:  	Prijaté texty, P9_TA(2023)0401.] 

–	so zreteľom na oznámenie Komisie z 18. mája 2022 s názvom Plán REPowerEU (COM(2022)0230),
–	so zreteľom na pozmeňujúce návrhy k návrhu smernice Európskeho parlamentu a Rady, ktorou sa mení smernica (EÚ) 2018/2001 o podpore využívania energie z obnoviteľných zdrojov, smernica 2010/31/EÚ o energetickej hospodárnosti budov a smernica 2012/27/EÚ o energetickej efektívnosti[footnoteRef:6], ktoré Európsky parlament prijal 14. decembra 2022, [6:  	Prijaté texty, P9_TA(2022)0441.] 

–	so zreteľom na nariadenie o taxonómii udržateľného financovania (EÚ) 2019/2088[footnoteRef:7] a pripojené delegované nariadenie, ktorým sa stanovujú technické kritériá preskúmania na určenie podmienok, za ktorých sa hospodárska činnosť označuje za významne prispievajúcu k zmierneniu zmeny klímy alebo adaptácii na zmenu klímy, a na určenie toho, či daná hospodárska činnosť výrazne nenarúša dosahovanie niektorých iných environmentálnych cieľov[footnoteRef:8], [7:  	Nariadenie Európskeho parlamentu a Rady (EÚ) 2019/2088 z 27. novembra 2019 o zverejňovaní informácií o udržateľnosti v sektore finančných služieb (Ú. v. EÚ L 317, 9.12.2019, s. 1).]  [8:  	Ú. v. EÚ L 442, 9.12.2021, s. 1.] 

–	so zreteľom na nariadenie Komisie (EÚ) č. 813/2013 z 2. augusta 2013, ktorým sa vykonáva smernica Európskeho parlamentu a Rady 2009/125/ES, pokiaľ ide o požiadavky na ekodizajn tepelných zdrojov na vykurovanie priestoru a kombinovaných tepelných zdrojov[footnoteRef:9], [9:  	Ú. v. EÚ L 239, 6.9.2013, s. 136.] 

–	so zreteľom na smernicu Európskeho parlamentu a Rady 2014/52/EÚ zo 16. apríla 2014, ktorou sa mení smernica 2011/92/EÚ o posudzovaní vplyvov určitých verejných a súkromných projektov na životné prostredie[footnoteRef:10], [10:  	Ú. v. EÚ L 124, 25.4.2014, s. 1.] 

–	so zreteľom na vykonávacie nariadenie Komisie (EÚ) 2023/138 z 21. decembra 2022, ktorým sa stanovuje zoznam konkrétnych súborov údajov s vysokou hodnotou a podmienky ich uverejňovania a opakovaného použitia[footnoteRef:11], [11:  	Ú. v. EÚ L 19, 20.1.2023, s. 43.] 

–	so zreteľom na správu Medzinárodnej agentúry pre energiu z obnoviteľných zdrojov z februára 2023 s názvom Globálny geotermálny trh a hodnotenie technológií[footnoteRef:12], [12:  	ISBN: 978-92-9260-495-0.] 

–	so zreteľom na správu Strediska pre monitorovanie technológií čistej energie s názvom Deep Geothermal Heat and Power in the European Union – 2022 Status Report on Technology Development, Trends, Value Chains and Markets[footnoteRef:13], [13:  	Bruhn, D. a kol., Stredisko pre monitorovanie technológií čistej energie: Deep Geothermal Heat and Power in the European Union – 2022 Status Report on Technology Development, Trends, Value Chains and Markets (Správa o stave technologického rozvoja, trendov, hodnotových reťazcov a trhov), Úrad pre vydávanie publikácií Európskej únie, Luxemburg, 2022.] 

–	so zreteľom na správu Strediska pre monitorovanie technológií čistej energie s názvom Overall Strategic Analysis of Clean Energy Technology in the European Union – 2022 Status Report[footnoteRef:14], [14:  	Georgakaki, A. a kol., Stredisko pre monitorovanie technológií čistej energie: Global Strategic Analysis of Clean Energy Technology in the European Union – 2022 Status Report (Globálna strategická analýza technológií čistej energie v Európskej únii – správa o stave za rok 2022), Úrad pre vydávanie publikácií Európskej únie, Luxemburg, 2022.] 

–	so zreteľom na štúdiu Európskej komisie s názvom „Emisie z geotermálnych zariadení a aplikácií: prehľad a analýza“[footnoteRef:15], [15:  	Ernst & Young, RINA Consulting S.p.A, Vito Study on Geothermal plants and applications emissions (Štúdia Vito o emisiách z geotermálnych zariadení a aplikácií): Prehľad a analýza, Úrad pre vydávanie publikácií Európskej únie, Luxemburg, 2020.] 

–	so zreteľom na správu Komisie s názvom Diaľkové vykurovanie a chladenie v EÚ – Prehľad trhov a regulačných rámcov podľa revidovanej smernice o energii z obnoviteľných zdrojov[footnoteRef:16], [16:  	Bacquet, A., Galindo Fernández, M., Oger, A. a kol., Diaľkové kúrenie a chladenie v Európskej únii – Prehľad trhov a regulačných rámcov podľa revidovanej smernice o energii z obnoviteľných zdrojov. Prílohy 6 a 7 – konečná verzia, Úrad pre vydávanie publikácií Európskej únie, 2022.] 

–	so zreteľom na správu Spoločného výskumného centra s názvom The heat pump wave: opportunities and challenges (Vlna tepelných čerpadiel: príležitosti a výzvy)[footnoteRef:17], [17:  	Toleikyte, A., a kol., Vlna tepelných čerpadiel: príležitosti a výzvy, Úrad pre vydávanie publikácií Európskej únie, Luxemburg, 2023.] 

–	so zreteľom na štúdiu Európskej komisie z roku 2023 s názvom Overview of heating and cooling – Perceptions, markets and regulatory frameworks for decarbonisation (Prehľad o vykurovaní a chladení – Vnímanie, trhy a regulačné rámce pre dekarbonizáciu)[footnoteRef:18], [18:  	Breitschopf, B., et al., Overview of heating and cooling – Perceptions, markets and regulatory frameworks for decarbonisation – Final report, (Prehľad o vykurovaní a chladení – Vnímanie, trhy a regulačné rámce pre dekarbonizáciu – Záverečná správa), Úrad pre publikácie Európskej únie, 2023.] 

–	so zreteľom na svoje uznesenie z 15. decembra 2021 o vykonávaní smernice o energetickej hospodárnosti budov[footnoteRef:19], [19:  	Ú. v. EÚ C 251, 30.6.2022, s. 58.] 

–	so zreteľom na jeho uznesenie z 10. júla 2020 o komplexnom európskom prístupe k uskladňovaniu energie[footnoteRef:20] a odporúčanie Komisie zo 14. marca 2023 o uskladňovaní energie – podpora dekarbonizovaného a bezpečného energetického systému EÚ[footnoteRef:21], [20:  	Ú. v. EÚ C 371, 15.9.2021, s. 58.]  [21:  	Ú. v. EÚ C 103, 20.3.2023, s. 1.] 

–	so zreteľom na svoje uznesenie z 21. januára 2021 o prístupe k dôstojnému a cenovo dostupnému bývaniu pre všetkých[footnoteRef:22], [22:  	Ú. v. EÚ C 456, 10.11.2021, s. 145.] 

–	so zreteľom na článok 54 rokovacieho poriadku,
–	so zreteľom na správu Výboru pre priemysel, výskum a energetiku (A9-0432/2023),
A.	keďže geotermálna energia je cenným a lokálnym zdrojom obnoviteľnej energie, ktorý môže nákladovo efektívne poskytovať dodávky elektriny a tepla schopné prenosu alebo ich kombináciu a má veľký potenciál pre energetiku a výrobu tepla, ako aj udržateľnú ťažbu surovín a môže byť zdrojom kvalitných pracovných príležitostí;
B.	keďže v stratégii EÚ pre slnečnú energiu sa uvádza, že ak má EÚ dosiahnuť svoje klimatické a energetické ciele do roku 2030, podiel dopytu po energii uspokojovaný slnečnou a geotermálnou energiou sa musí zvýšiť aspoň na trojnásobok;
C.	keďže výrobou a spotrebou energie vzniká v EÚ viac ako 75 % emisií skleníkových plynov; keďže viac ako polovicu konečnej spotreby energie v sektore bývania na vykurovanie priestorov, pokrývajú žiaľ fosílne palivá[footnoteRef:23]; [23:  	Eurostat 2021, Spotreba energie v domácnostiach. ] 

D.	keďže kríza cien energie a útočná vojna Ruska proti Ukrajine ukázali naliehavú potrebu zvýšiť otvorenú strategickú autonómiu Európy; keďže geotermálne vykurovanie, chladenie a energia už prispievajú k úsiliu EÚ o znižovanie dovozu fosílnych palív;
E.	keďže geotermálna energia môže prispieť k cieľom stanoveným v pláne REPowerEU, najmä k zvýšeniu výroby čistej energie a diverzifikácii dodávok energie, a má potenciál poskytovať spoľahlivú a cenovo dostupnú elektrinu a teplo priemyselným odvetviam a podnikom, najmä MSP, a posilniť ich konkurencieschopnosť, ako aj občanom a okrem iného riešiť problém energetickej chudoby;
F.	keďže geotermálna energia je obnoviteľný, stály a spoľahlivý zdroj energie, ktorý je po vybudovaní potrebnej infraštruktúry ľahko dostupný a ktorý poskytuje nulovú bilanciu emisií uhlíka a lokálne riešenie dekarbonizácie sietí diaľkového vykurovania v súlade s vymedzením pojmu „účinné systémy centralizovaného zásobovania teplom a chladom“ v smernici o energetickej efektívnosti[footnoteRef:24] a ktorý môže prispieť k budovaniu miestnych „energetických komunít“ a ku kolektívnej sebestačnosti v spotrebe energie z obnoviteľných zdrojov; [24:  	Smernica Európskeho parlamentu a Rady 2012/27/EÚ z 25. októbra 2012 o energetickej efektívnosti, ktorou sa menia a dopĺňajú smernice 2009/125/ES a 2010/30/EÚ a ktorou sa zrušujú smernice 2004/8/ES a 2006/32/ES (Ú. v. EÚ L 315, 14.11.2012, s. 1).] 

G.	keďže integrácia energetiky s geotermálnymi technológiami bude mať kľúčovú úlohu pri zvyšovaní flexibility a efektívnosti energetiky a pri znižovaní jej uhlíkovej stopy;
H.	keďže tepelné čerpadlá a technológie geotermálnej energie sa v prílohe návrhu aktu o emisne neutrálnom priemysle, ktorý predložila Komisia, uvádzajú ako emisne neutrálne strategické technológie;
I.	keďže podľa odhadov odvetvia môže geotermálna energia dodávať do roku 2040 viac ako 75 % tepla a chladu spotrebovaného v Európe a viac ako 15 % elektrickej energie;
J.	keďže všeobecné politické podmienky a rámce potrebné na podporu rozvoja a využívania geotermálnej energie v Európe na úrovni EÚ naďalej chýbajú; keďže je naliehavo potrebný aj pokrok v rôznych oblastiach politiky na vnútroštátnej úrovni, aby subjekty v odvetví geotermálu mohli podporiť zavádzanie projektov na základe lepšieho výskumu, posilnenia dodávateľského reťazca, účinných systémov podpory a zlepšenia informovanosti verejnosti;
Rozvoj a potenciál
1.	konštatuje, že rozvojom technológie sa rozšírila oblasť vhodná pre nákladovo efektívne geotermálne projekty a ich dosah;
2.	zdôrazňuje potenciál všadeprítomných plytkých geotermálnych zdrojov nízkej teploty, ktoré sú k dispozícii vo všetkých členských štátoch; zdôrazňuje potenciál hlbinnej geotermálnej energie, ktorá môže priamo prispievať k výrobe tepla a energie;
3.	konštatuje, že geotermálna energia má naďalej často okrajovú úlohu v diskusii o energii z obnoviteľných zdrojov; upozorňuje na skutočnosť, že geotermálne zariadenia si nevyžadujú kritické suroviny v rovnakom rozsahu ako iné obnoviteľné zdroje energie; konštatuje, že geotermálna energia má podľa prístupu udržateľného životného cyklu malý vplyv na životné prostredie, zvyčajne si vyžaduje obmedzené využívanie pôdy a možno ju ľahko začleniť do krajiny;
4.	zdôrazňuje, že geotermálna energia poskytuje dlhodobé výhody, ktoré môžu prevážiť vysoké počiatočné náklady spojené s jej vybudovaním, pretože je udržateľným zdrojom energie s nízkym dosahom na životné prostredie, má stabilné a predvídateľné náklady na energiu, nízke prevádzkové náklady, dlhú životnosť a je spoľahlivá, čo vytvára podnikateľské a pracovné príležitosti v miestnych komunitách a pomáha znižovať závislosť od dovozu palív;
5.	vyjadruje poľutovanie nad tým, že potenciál geotermálnej energie nebol dostatočne využívaný skôr a že jej súčasné využívanie je do veľkej miery vyvolané energetickou krízou a naliehavou potrebou zmierniť sociálny a ekonomický tlak na dopyt po vykurovaní a chladení v Európe; upozorňuje, že záplava dotovaného plynu, obmedzená informovanosť verejnosti a nevyhnutné vysoké počiatočné náklady už roky účinne brzdia rozvoj geotermálnej energie;
6.	zdôrazňuje, že potenciál geotermálnej energie významne prispieť k dosiahnutiu niektorých strategických cieľov EÚ vrátane klimatických cieľov dekarbonizáciou jednotlivých odvetví, podporou strategickej autonómie EÚ posilnením potrieb energetickej bezpečnosti, znížením závislosti od fosílnych palív z nespoľahlivých tretích krajín, ako je Rusko, zvýšením konkurencieschopnosti európskeho priemyslu a posilnením postavenia spotrebiteľov vďaka cenovo dostupným a spoľahlivým dodávkam tepla a elektriny;
7.	zdôrazňuje, že ekologicky udržateľný postup ťažby surovín z geotermálnej soľanky by mohol prispieť k zabezpečeniu udržateľných miestnych dodávok strategických kritických surovín vrátane lítia, a tak posilniť hospodársku odolnosť EÚ; v tejto súvislosti konštatuje, že zariadenia na získavanie geotermálnej energie aj surovín majú väčší vplyv na tvorbu pracovných príležitostí ako tradičné geotermálne zariadenia a tiež priťahujú podniky, ktoré usilujú o využívanie viacerých tokov zdrojov;
8.	upozorňuje na geotermálne riešenia, ktoré umožňujú uskladňovať prebytočnú veternú a slnečnú energiu na následné využitie vo vykurovaní, chladení a výrobe elektriny, a na ich kľúčovú úlohu vo vývoji systémov energie z obnoviteľných zdrojov; v tejto súvislosti zdôrazňuje na úlohu nevyužívaných baní, ktoré sú obzvlášť vhodné na rozsiahle sezónne uskladňovanie tepla a dlhodobé uskladňovanie elektriny; zdôrazňuje potenciál geotermálnej energie na vyvažovanie siete a pomocné služby vzhľadom na jej vysoký kapacitný faktor, flexibilitu dodávok a potenciál prenosu;
9.	zdôrazňuje, že najväčší potenciál využívania geotermálnej energie v EÚ spočíva v systémoch diaľkového vykurovania a chladenia a v sieťach plytkých geotermálnych zariadení; zdôrazňuje, že môžu poskytovať miestnu, základnú a flexibilnú energiu z obnoviteľných zdrojov a ochranu pred nestálymi a rastúcimi cenami fosílnych palív; zdôrazňuje, že geotermálna energia môže pomôcť pri dekarbonizácii vykurovania a chladenia, ktoré predstavuje takmer polovicu celkovej konečnej spotreby energie v EÚ a produkuje až 35 % emisií skleníkových plynov v EÚ súvisiacich s využívaním energie; berie na vedomie potenciál a rastúcu potrebu geotermálneho diaľkového chladenia, ktoré bude dôležitým prvkom udržateľnej adaptácie na zmenu klímy v mestách, keďže sa predpokladajú častejšie vysoké teploty a vlny horúčav;
10.	poukazuje na značný potenciál geotermálneho tepla pre priemyselné procesy, najmä pre nízko až stredne energeticky náročné procesy (do 200 stupňov), ktoré tvoria až polovicu priemyselnej výroby tepla v Európe; v tejto súvislosti zdôrazňuje, že rozvoj využívania geotermálneho tepla na tento účel zvýši konkurencieschopnosť európskych spoločností zabezpečením spoľahlivého a cenovo dostupného zdroja tepla;
11.	zdôrazňuje tiež potenciál tepla geotermálneho pôvodu v domácej výrobe potravín, najmä vo výrobe poľnohospodárskych výrobkov, záhradníctve a akvakultúre; konštatuje, že v týchto odvetviach už sú úspešné príklady geotermálnych aplikácií v rôznych európskych regiónoch; zdôrazňuje, že využívanie tepla geotermálneho pôvodu prispeje k dekarbonizácii týchto odvetví, k udržateľnejším a ekologickejším postupom a zároveň zníži výrobné náklady, vysoké náklady na energiu, nestálosť cien pre výrobcov a tiež podporí odolnosť potravinových systémov;
12.	berie na vedomie potenciál kaskádového využívania, pri ktorom sa tá istá geotermálna kvapalina používa na viacero účelov; zdôrazňuje potrebu podporovať medziodvetvové synergie medzi geotermálom a inými odvetviami, a to aj spoločným využívaním lokalít, infraštruktúry, údajov a kvalifikácie pracovnej sily;
13.	domnieva sa, že prítomnosť geotermálnej energie by sa mala zohľadniť pri určovaní zemepisnej polohy „údolia emisne neutrálneho priemyslu“ ako súčasti aktu o emisne neutrálnom priemysle;
Politické odporúčania
14.	vyzýva Komisiu, aby predstavila geotermálnu stratégiu EÚ, ktorá členským štátom a miestnym samosprávam poskytne konkrétne usmernenia na urýchlené zavádzanie geotermálnej energie s cieľom dekarbonizovať vykurovanie a prispieť k energetickej nezávislosti EÚ a dosiahnuť cieľ aspoň trojnásobku spotreby energie zo solárneho tepla a geotermálnej energie do roku 2030, ako sa uvádza v stratégii EÚ pre slnečnú energiu; zdôrazňuje, že 151 podnikov a odvetví vyzvalo v roku 2022 Komisiu, aby vypracovala európsku stratégiu na uvoľnenie potenciálu geotermálnej energie;
15.	zdôrazňuje, že opatrenia členských štátov a EÚ v oblasti geotermálnej energie by mali vychádzať z posúdenia geotermálneho potenciálu Európy pri súčasnom zohľadnení rozličných geologických a klimatických podmienok a predpokladanej nákladovej efektívnosti zavádzania geotermálnych riešení;
16.	vyzýva Komisiu, aby v stratégii vychádzala z komplexného posúdenia potenciálu geotermálnej energie v plytkých, stredne hlbokých, hlbinných a veľmi hlbokých podpovrchových vrstvách vo všetkých 27 členských štátoch; konštatuje, že toto posúdenie by malo pomôcť identifikovať potenciál geotermálnej energie na rôzne účely, okrem iného pre diaľkové vykurovanie, chladenie, priemyselné procesy, výrobu potravín, tepelné čerpadlá, výrobu elektrickej energie a obnoviteľný vodík a lítium; konštatuje, že v tejto štúdii by sa mal posúdiť aj vplyv rozvoja geotermálnej energie na dekarbonizáciu hospodárstva, tvorbu pracovných príležitostí, konkurencieschopnosť, posilnenie postavenia spotrebiteľa a nákladovú efektívnosť oproti iným zdrojom energie;
17.	vyzýva Komisiu, aby v stratégii riešila prekážky rozvoja geotermálnych projektov vrátane cezhraničných problémov a poskytla príručku s odporúčanými postupmi využívania geotermálnej energie v EÚ pre vnútroštátne a miestne orgány, realizátorov projektov a finančné inštitúcie;
18.	víta rastúcu informovanosť a podporu geotermálnej energie na úrovni členských štátov; žiada členské štáty, aby nasledovali príklad krajín, ktoré už vypracovali plány, ciele a osobitné politické opatrenia pre geotermál[footnoteRef:25]; zdôrazňuje potrebu podporiť výmenu informácií o týchto opatreniach a údajoch na pomoc politikám pre geotermálnu energiu a na presadzovanie jestvujúcich odporúčaných postupov a poskytovanie vedomostí; [25:  	Napríklad národné iniciatívy Poľska (Viacročný program rozvoja využívania geotermálnych zdrojov v Poľsku – 2022), Francúzska (Národný akčný plán pre geotermálnu energiu – 2023) a Nemecka (Nemecká stratégia pre geotermálnu energiu 2022).] 

19.	vyzýva Komisiu, aby vytvorila tzv. geotermálnu alianciu, ktorej súčasťou budú členské štáty, subjekty umožňujúce zavedenie geotermálu, priemysel, vedecká obec a občianska spoločnosť, čo by uľahčilo výmenu odporúčaných postupov a realizáciu budúcej geotermálnej stratégie;
20.	žiada Komisiu, aby preskúmala potenciál prínosu geotermálnej energie k cieľom výroby čistého vodíka stanoveným v pláne REPowerEU;
Geotermálne diaľkové vykurovanie a chladenie
21.	zdôrazňuje potrebu modernizovať súčasné siete vykurovania a chladenia a vybudovať nové s využitím potenciálu geotermálnej energie; vyzýva Komisiu a členské štáty, aby na podporu vyššie uvedeného ustanovili výrazné stimuly a aby dali prednosť systémom vykurovania a chladenia štvrtej a piatej generácie; konštatuje, že rozvoj sietí vykurovania a chladenia je neoddeliteľnou súčasťou prípravy komplexných plánov vykurovania obcí, ako sa vyžaduje v smernici o energetickej efektívnosti a je v súlade s cieľmi národných energetických a klimatických plánov; vyzýva Komisiu, aby členským štátom poskytla usmernenia na vypracovanie týchto plánov vrátane posúdenia geotermálneho potenciálu;
22.	víta rastúci počet projektov, ktorých súčasťou je konverzia súčasnej infraštruktúry diaľkového vykurovania a chladenia na diaľkové vykurovanie a chladenie na geotermálnom základe; zdôrazňuje najmä potenciál takejto konverzie v krajinách strednej a východnej Európy, kde môžu významne prispieť k politikám dekarbonizácie; zdôrazňuje, že tieto opatrenia by sa mali vo veľkej miere podporovať z fondov pre modernizáciu, spravodlivú transformáciu a súdržnosť; žiada, aby sa pri investíciách podporovaných z Modernizačného fondu, ktoré podporujú prechod na systémy diaľkového vykurovania, vždy zvažoval potenciál geotermálnej energie, ktorá by sa do týchto systémov mohla dodávať;
23.	vyjadruje obavu, že rozvoju geotermálnych projektov príliš často bráni alebo ho výrazne odďaľuje nedostatočne rozvinutá sieť diaľkového vykurovania a chladenia; zdôrazňuje potrebu zabezpečiť koordináciu medzi energetickými podnikmi a miestnymi orgánmi pri spoločnom projektovaní sietí diaľkového vykurovania a chladenia, investíciách do nich a ich riadení;
24.	upozorňuje na skutočnosť, že niektoré z nedávnych geotermálnych projektov diaľkového vykurovania a chladenia sa realizovali podľa nových obchodných modelov, ktoré súkromným podnikom vrátane podnikov verejných služieb umožňujú budovať verejnú infraštruktúru v mene miestnych orgánov; vyzýva členské štáty, aby preskúmali inovatívne možnosti regulácie na podporu rozvoja geotermálneho diaľkového vykurovania a chladenia;
25.	zdôrazňuje význam sprístupnenia údajov zo súčasných sietí diaľkového vykurovania, a to aj o úrovni modernizácie a spotreby tepla zainteresovaným stranám v Európe; zdôrazňuje, že tieto údaje sú nevyhnutné na vyhodnotenie potenciálu regiónu a na spoluprácu s miestnymi orgánmi v počiatočných fázach projektu; vyzýva Komisiu, aby sprístupňovanie existujúcich údajov o diaľkovom vykurovaní a chladení podporovala a koordinovala;
Dostupnosť údajov
26.	konštatuje, že nedostatočná dostupnosť údajov o situácii pod povrchom je v súčasnosti významnou prekážkou znižovania rizík, a tým aj rýchleho zavádzania projektov geotermálnej energie; zdôrazňuje, že jednoduchý a spravodlivý prístup k údajom o situácii pod povrchom v členských štátoch je kľúčový pre fázu posudzovania projektov; ďalej zdôrazňuje, že tento nedostatočný prístup k údajom bráni vedcom v tvorbe geologických modelov, ktoré sú nevyhnutné na predikciu potenciálu a výnosov geotermálnej energie v danej podpovrchovej oblasti, a preto majú zásadný význam pri znižovaní neistoty pre realizátorov projektov;
27.	naliehavo vyzýva členské štáty a Komisiu, aby preskúmali metódy zberu rôznych druhov geologických údajov od verejných a súkromných subjektov so zámerom usporiadať ich, systematizovať a sprístupňovať verejnosti rozšírením súčasných geologických databáz s využitím digitálnych formátov na zber údajov a ich sprístupnením; konštatuje, že by sa to malo dosiahnuť v súlade s platnými pravidlami ochrany údajov, ochrany citlivých obchodných údajov vrátane ochrany obchodného tajomstva a práv duševného vlastníctva, ako aj bezpečnostných aspektov a v prípade potreby zahŕňať stimuly alebo náhradu za poskytnutie údajov súkromnými subjektmi; vyjadruje názor, že geologické údaje financované z verejných zdrojov potrebné na geotermálne projekty (napríklad získaných z verejnej podpory na prieskumné vrty) by sa mali sprístupniť verejnosti v krátkom čase, ktorý stanoví príslušný členský štát; upozorňuje na skutočnosť, že v niektorých členských štátoch sa geologické údaje, ktoré uchovávajú súkromné subjekty, po určitom čase bezplatne sprístupňujú verejnosti;
28.	naliehavo vyzýva Komisiu, aby preskúmala výhody a prekážky harmonizácie vnútroštátnych právnych predpisov pre poskytovanie prístupu k podpovrchovým údajom a uchovávanie geologických údajov na centralizovanom portáli na úrovni EÚ, ktorý je bezplatne a ľahko prístupný pre všetkých;
29.	zdôrazňuje, že v oblastiach s nedostatočnými podpovrchovými údajmi môžu vlády mať úlohu pri financovaní mapovania geotermálnych zdrojov a prieskumných vrtov; víta skutočnosť, že niektoré členské štáty už podnikli kroky týmto smerom; vyzýva Komisiu, aby naďalej podporovala tento zber údajov prostredníctvom relevantných projektov, ako je európska infraštruktúra geologických údajov (EGDI), ktorej cieľom je vytvoriť celoeurópsky atlas geotermálnych zdrojov; zdôrazňuje význam služby monitorovania krajiny programu Copernicus (CLMS), ktorá môže poskytovať spoľahlivé údaje o teplote pôdy, čo je obzvlášť užitočné pre povrchovú geotermálnu energiu;
30.	zdôrazňuje potenciál zmeny účelu neaktívnych ropných a plynových vrtov a baní pre geotermál; vyzýva členské štáty, aby v spolupráci s ropnými, plynárenskými a uhoľnými spoločnosťami a pripravili verejné zoznamy a mapy vyčerpanej, opustenej a vyradenej uhľovodíkovej infraštruktúry s potenciálom využitia ako geotermálny zdroj; zdôrazňuje, že treba stanoviť priority pre využitie finančných prostriedkov na podrobné štúdie o stave tejto infraštruktúry s cieľom posúdiť potenciál jednotlivých lokalít;
31.	vyjadruje znepokojenie nad roztrieštenosťou štatistík o geotermálnej energii; zdôrazňuje, že je veľmi ťažké posúdiť využívanie geotermálnej energie v Európe z dôvodu nedostatočných noriem pre vykazovanie priemyselných údajov; vyzýva členské štáty, aby v spolupráci s odvetvím a Komisiou prepracovali súčasné postupy zberu štatistických údajov pre geotermálne účely a aby odporúčané postupy v tomto odvetví replikovali tvorbou noriem pre vykazovanie priemyselných údajov;
Financovanie
32.	opakovane uvádza, že neistota súvisiaca s podpovrchovými zdrojmi sťažuje zabezpečenie financovania projektov; konštatuje, že počiatočná fáza projektu, ako je fáza prieskumu a výstavby, si vyžaduje značné počiatočné náklady a vysoké podnikateľské riziko brániace investičnému rozhodnutiu, a vyzýva členské štáty, aby preskúmali riešenia na zníženie finančného rizika primerané zrelosti ich miestneho trhu, ako sú granty, úvery, ktoré sú prevoditeľné na granty, záruky s podporou štátu, poistenie prieskumu a mechanizmy zaistenia; berie na vedomie príklady mechanizmov krytia rizík podporované nielen z verejných prostriedkov, ale aj príspevkami zo súkromného sektora; v tejto súvislosti poznamenáva, že systém EÚ na zmierňovanie finančných rizík by bol obzvlášť užitočný pre najmenej rozvinuté trhy v geotermálnom odvetví; berie na vedomie význam iných opatrení na zníženie rizík, ako je umožnenie jednoduchého prístupu k podpovrchovým údajom, výmena odporúčaných postupov ohľadom nových druhov obchodných modelov poskytujúcich synergiu verejného a súkromného financovania;
33.	vyjadruje znepokojenie nad tým, že vysoké počiatočné náklady na vrty a inštaláciu zvyčajne odrádzajú od výberu geotermálnych tepelných čerpadiel (GHP) v prospech menej účinných technologických riešení; vyzýva členské štáty, aby preskúmali možné finančné stimuly na preklenutie tohto rozdielu, a to aj na základe splácania z úspor; vyzýva Komisiu, aby túto otázku riešila v pripravovanom akčnom pláne EÚ pre tepelné čerpadlá;
34.	zdôrazňuje, že vysoké počiatočné náklady brzdia rast geotermálnej energie najmä pre subjekty s obmedzenými finančnými zdrojmi, ktoré preto dávajú prednosť investíciám ziskovejším z krátkodobého hľadiska, ale s nižšou environmentálnou udržateľnosťou; vyzýva Komisiu, aby prijala vhodné opatrenia na zabezpečenie toho, že pri využívaní existujúcich európskych fondov a nástrojov sa budú viac zohľadňovať geotermálne projekty; žiada Komisiu, aby v rámci existujúcich finančných prostriedkov vyčlenila zdroje na podporu prieskumu, rozvoja a modernizácie geotermálnych projektov, najmä založených na inovačných technológiách, a na rekvalifikáciu pracovníkov a jej zvyšovanie;
Regulačné otázky
35.	zdôrazňuje, že zavádzanie projektov geotermálnej energie v EÚ by uľahčili pravidlá rýchlejšieho povoľovania pre geotermál v súlade s platnými právnymi predpismi EÚ v oblasti životného prostredia; konštatuje, že projekty geotermálnej energetiky v súčasnosti podliehajú právnym predpisom určeným pre rozsiahle ťažobné projekty, ktoré sa ťažko dodržiavajú, najmä v prípade geotermálnych projektov menšieho rozsahu; vyzýva preto členské štáty, aby preskúmali súčasné právne predpisy pre ťažbu s cieľom lepšie zohľadniť špecifickosť geotermálnych projektov a vypracovať pre geotermálnu energiu osobitné pravidlá povoľovania, s ohľadom na skutočnosť, že rôzne geotermálne technológie predstavujú výrazne odlišné vplyvy a riziká pre geológiu a životné prostredie; žiada Komisiu, aby poskytla usmernenia na zabezpečenie požadovanej úrovne jednotnosti, podobne ako v prípade regulačného rámca na podporu ukladania CO2 (smernica 2009/31/ES[footnoteRef:26]);  [26:  	Smernica 2009/31/ES z 23. apríla 2009 o geologickom ukladaní oxidu uhličitého a o zmene a doplnení smernice Rady 85/337/EHS, smerníc Európskeho parlamentu a Rady 2000/60/ES, 2001/80/ES, 2004/35/ES, 2006/12/ES, 2008/1/ES a nariadenia (ES) č. 1013/2006 (Ú. v. EÚ L 140, 5.6.2009, s. 114).] 

36.	upozorňuje na skutočnosť, že v niektorých členských štátoch sa lehoty na posúdenie projektov odvíjajú od zásady implicitného súhlasu za jasne vymedzených podmienok, pokiaľ sa odpoveď nevyžaduje podľa právnych predpisov EÚ alebo daného členského štátu; vyzýva členské štáty, aby preskúmali výhody a prekážky uplatňovania tejto zásady na geotermálne projekty a zvážili jej zavedenie do svojich právnych predpisov;
37.	vyjadruje obavu, že geotermálne projekty narážajú na zdĺhavé postupy povoľovania; naliehavo vyzýva členské štáty, aby vytvorili efektívnejšie zjednodušené a digitalizované postupy povoľovania nových geotermálnych projektov a rozšírenia jestvujúcich zariadení, a to aj zriadením jednotného kontaktného miesta – ak ešte nie je zriadené – pre celý proces povoľovania vo všetkých orgánoch a aby poskytli podporu miestnym orgánom pri zabezpečovaní primeranej kvalifikácie ich pracovných síl; domnieva sa, že tieto jednotné kontaktné miesta by mali napomáhať aj poskytovaním informácií o možnostiach financovania zhromaždených Komisiou prostredníctvom centralizovaného portálu; 
38.	upozorňuje na rozdiely vo využívaní geotermálnej energie v mestskom a vidieckom prostredí; upozorňuje na špecifickosť projektov geotermálneho vykurovania v mestách a vyzýva členské štáty, aby vypracovali účinnejšie a jednoduchšie postupy povoľovania projektov geotermálneho vykurovania vrátane zjednodušenia prístupu k mestským pozemkom vhodným na geotermálne zariadenia; vyzýva preto Komisiu, aby vydala odporúčania spôsobov spolupráce prevádzkovateľov distribučných sústav s miestnymi orgánmi na príprave miestnych plánov vykurovania a chladenia so zameraním na geotermálnu energiu pre ľahšie zapracovanie využívania geotermálnej energie do plánov správy miest, ako aj moderných prístupov k správe podzemných priestorov;
39.	konštatuje, že rozširovanie povolení pre geotermálne zariadenia sa pre realizátorov projektov musí uľahčiť tak, aby pokrývali ťažbu surovín alebo výrobu vodíka z existujúcej kapacity v rámci toho istého prenájmu;
40.	vyzýva Komisiu, aby vydala usmernenia pre povoľovacie agentúry ohľadom odporúčaných postupoch pri vybavovaní žiadostí o povolenie plytkých geotermálnych zdrojov a o možných zásahoch do pitnej vody s cieľom urýchliť postup udeľovania povolení a zároveň zabezpečiť úplné uplatňovanie environmentálnych noriem;
41.	vyjadruje poľutovanie nad tým, že na rozdiel od iných obnoviteľných zdrojov sa na geotermálnu energiu vzťahuje analýza životného cyklu, čo je v rozpore s technologicky neutrálnym prístupom nariadenia o taxonómii[footnoteRef:27], znižuje značný potenciál geotermálnej energie ako vkladu do dekarbonizácie, najmä v oblasti dodávok tepla, a v porovnaní s inými obnoviteľnými zdrojmi energie ju vystavuje rozdielnym podmienkam hospodárskej súťaže; vyzýva preto Komisiu, aby preskúmala klasifikáciu aplikácií geotermálnej energie v ustanoveniach taxonómie s cieľom postaviť geotermálne prostredie na rovnakú regulačnú úroveň, ako je veterná a solárna energia; [27:  	Nariadenie Rady (EÚ) 2020/852 z 18. júna 2020 o vytvorení rámca na uľahčenie udržateľných investícií a o zmene nariadenia (EÚ) 2019/2088 (Ú. v. EÚ L 198, 22.6.2020, s. 13).] 

42.	zdôrazňuje, že geotermálna energia by mala mať rovnaký regulačný štatút, a to aj pri obstarávaní EÚ, ako to už je v prípade iných obnoviteľných zdrojov energie, a v dočasnom krízovom a prechodnom rámci, ako aj pri akýchkoľvek následných opatreniach;
Pracovná sila, odborná príprava a kvalifikácia
43.	vyjadruje znepokojenie nad údajne nedoriešenými otázkami a omeškaniami pri inštalácii geotermálnych tepelných čerpadiel, vŕtaní studní a nevyhnutnom povoľovaní pre nedostatok kvalifikovaných pracovníkov; zdôrazňuje, že potreba kvalifikovaných pracovných síl sa v budúcnosti ešte zvýši, a naliehavo vyzýva členské štáty, aby v spolupráci s priemyslom a v prípade potreby s odborovými zväzmi zintenzívnili opatrenia na kvalifikáciu a rekvalifikáciu špecialistov na geotermál, keďže pre dosiahnutie cieľov nasadenia geotermálnych riešení bude nevyhnutná primeraná rezerva pracovníkov;
44.	vyzýva členské štáty, aby zabezpečili, že najmä pre subjekty, ktoré inštalujú malé plytké geotermálne systémy a tepelné čerpadlá, budú k dispozícii systémy certifikácie alebo rovnocenné kvalifikačné systémy;
45.	konštatuje, že geotermálnej energii je venovaný len obmedzený počet vysokoškolských kurzov a tie sú krátke a nepovinné, pričom väčšina kurzov v ponuke sa venuje len základným zručnostiam; odporúča preto členským štátom, aby s cieľom aktualizovať a posilniť špecializácie na geotermálnu energiu a primerane vyškoliť budúce generácie pracovníkov v tomto odvetví spolupracovali so vzdelávacími zariadeniami; víta projekty s podporou programu Erasmus+, ktorých cieľom je odstrániť nedostatok kvalifikovaných mladých absolventov v hodnotovom reťazci geotermálnej energie, ako napríklad program Geo3En, ktorý má v rámci programu Erasmus Mundus položiť základy budúceho magisterského štúdia geotermálneho inžinierstva; zdôrazňuje potrebu geotermálneho odvetvia zvyšovať informovanosť študentov a vyučujúcich o geotermálnom odvetví a kariérnych možnostiach, ktoré ponúka;
Rozvoj technológie
46.	zdôrazňuje, že hoci EÚ je lídrom v oblasti geotermálneho výskumu, vývoja, patentov s vysokou hodnotou, publikácií a výroby, na zachovanie tohto postavenia sú potrebné podporné opatrenia pre geotermálne technológie novej generácie na európskej a vnútroštátnej úrovni, najmä pokiaľ ide o geotermálne skladovanie a priemyselné aplikácie;
47.	konštatuje, že do výskumu a vývoja v oblasti geotermálnej energie bolo investovaných podstatne menej finančných prostriedkov ako do iných odvetví, pričom z inovačného fondu boli doteraz podporené len dva projekty v oblasti geotermálnej energie; vyzýva preto Komisiu, aby podporovala investície do výskumu a vývoja v oblasti geotermálnych technológií, ako je vývoj spoľahlivej technológie čerpacích staníc a nových vrtných techník;
48.	zdôrazňuje najmä význam projektov podzemných prečerpávacích vodných elektrární a uskladňovania tepla; vyzýva Komisiu a členské štáty, aby podporovali výskum a vývoj týchto riešení a realizovali rozsiahle pilotné zariadenia; žiada o širšiu podporu týchto projektov v rámci výziev Inovačného fondu EÚ a programu Horizont Európa, a to najmä projektov v priestoroch vyradených baní a lomov premenených na vodné nádrže, pretože toto riešenie môže byť významným prvkom rozvoja dekarbonizovaných systémov elektrickej energie;
49.	zdôrazňuje, že niektoré členské štáty vyjadrili obavy z nesúladu niektorých dovážaných tepelných čerpadiel s ich deklarovanou energetickou účinnosťou; zdôrazňuje, že pri revízii pravidiel pre štítky s označením energetického ekodizajnu by posudzovanie zhody treťou stranou (namiesto vlastného vyhlásenia) malo byť predmetom diskusie;
Transformácia území
50.	zdôrazňuje, že využívanie geotermálneho potenciálu najmä pre diaľkové vykurovanie je jedným z prírodných zdrojov, ktorý v postihnutých oblastiach môže prispieť k spravodlivej energetickej transformácii kompenzáciou strát pracovných príležitostí, keďže bane a iné ťažobné zariadenia sa zatvárajú, odstránením energetickej chudoby a posilňovaním sebestačnosť miestnych komunít a ich správnych orgánov znižovaním ich závislosti od dovozu energie;
51.	vyjadruje poľutovanie nad tým, že potenciál opätovného využitia geotermálnych aplikácií vo vyčerpaných, opustených a vyradených ložiskách uhľovodíkov, ako aj ropných a plynových vrtoch, nie je plne využitý;
52.	upozorňuje na existujúce projekty na zmenu účelu vyradených baní, kde je technológia uskladňovania tepelnej energie použitá v kavernách schopná zabezpečiť vykurovanie alebo chladenie; berie na vedomie prípravu projektov, ktoré na uskladňovanie energie plánujú využívať geotermálne zásobníky energie; berie na vedomie súčasné projekty na zmenu účelu vyradených ropných a plynových vrtov na geotermálne využitie, čím sa výrazne znížia riziká prieskumov a náklady na vŕtanie;
53.	konštatuje, že mnohé z týchto projektov realizuje odvetvie fosílnych palív, ktorý ich považuje za príležitosť zúčastniť sa energetickej transformácie, a že toto odvetvie treba ešte výraznejšie a skoro zapojiť do prieskumu potenciálu geotermálnej energie; zdôrazňuje, že včasné posúdenie zdrojov, kým sú bane ešte prístupné, zabezpečí efektívnejší rozvoj ich alternatívneho využitia; konštatuje, že by sa mal náležite zohľadniť režim zodpovednosti;
54.	vyzýva členské štáty, aby využili súčasné možnosti európskeho financovania na podporu rekvalifikácie pracovných síl v transformujúcich sa oblastiach so zámerom využiť pracovné príležitosti súvisiace s geotermálnymi projektmi; konštatuje, že v geotermálnej energetike možno uplatniť kvalifikácie pre ropný a plynárenský priemysel a že tam môžu byť veľmi hodnotné; zdôrazňuje preto potrebu prilákať relevantných pracovníkov do geotermálneho odvetvia a podporiť ich, a to aj vytvorením stimulov a programov odbornej prípravy;
55.	upozorňuje na špecifické potreby najvzdialenejších regiónov pri rozvoji obnoviteľných zdrojov energie podľa ich geografických, geologických a meteorologických charakteristík; poukazuje na to, že vzhľadom na svoju geografickú odľahlosť nie sú tieto regióny napojené na európske energetické siete; konštatuje, že veľkú časť najvzdialenejších regiónov tvoria vulkanické územia, ktoré predstavujú vysoký potenciál pre výrobu povrchovej aj hlbinnej geotermálnej energie; zdôrazňuje zásadnú úlohu, ktorú môže geotermálna energia zohrávať v týchto regiónoch na zaručenie ich energetickej nezávislosti;
Viditeľnosť a akceptácia verejnosti
56.	upozorňuje na online mapovanie jestvujúcich geotermálnych zariadení v danom meste alebo regióne ako osvedčený postup, ktorým sa geotermálne riešenia môžu viac zviditeľniť, a tak pomôcť s podporou verejných a súkromných investičných rozhodnutí;
57.	konštatuje, že problematickou naďalej ostáva akceptácia geotermálnych projektov zo strany verejnosti, najmä na základe environmentálnych obáv, ako je možný zásah do podzemných vôd, nekondenzovateľné emisie plynov, nadmerné využívanie vodných zdrojov a seizmická činnosť; pripomína význam zachovania prísnych environmentálnych a vedeckých noriem vo všetkých fázach projektov geotermálnej energetiky a uplatňovania udržateľného prístupu k posudzovaniu životného cyklu; zdôrazňuje, že prísne dodržiavanie týchto požiadaviek, transparentnosť investícií, väčšie zapojenie zainteresovaných strán a účasť miestnych komunít do jednotlivých etáp plánovania a realizácie môžu slúžiť ako účinná odpoveď na obavy verejnosti a pri prekonávaní nedôvery; vyzýva Komisiu, aby v spolupráci s geotermálnym odvetvím a členskými štátmi vypracovala usmernenia a odporúčané postupy spolupráce realizátorov projektov a miestnych orgánov a komunít pri budovaní dôvery, posilňovaní podpory a vytváraní vzájomne prospešných vzťahov;
Medzinárodná spolupráca
58.	zdôrazňuje potrebu výmeny odporúčaných postupov, technologického know-how, výsledkov výskumu a inovácií v oblasti geotermálnych technológií s partnerskými krajinami a organizáciami, ktoré už vyvinuli hlbokú a povrchovú geotermálnu energiu vo väčšom rozsahu alebo práve realizujú ambiciózne plány rýchleho rastu geotermálnej energetiky;
59.	zdôrazňuje význam začlenenia geotermálnej energie do programu spolupráce s rozvojovými krajinami v záujme prenosu environmentálne vhodných technológií, výmeny poznatkov a budovania kapacít na uspokojenie rastúceho dopytu po energii;
°
°     °
60.	poveruje svoju predsedníčku, aby postúpila toto uznesenie Rade a Komisii.

